钦定古今图书集成/明伦汇编/家范典/第063卷 > 《又答仲兄安成王书》前人
## 钦定古今图书集成/明伦汇编/家范典/第063卷 > 《又答仲兄安成王书》前人

奉告，清言溢目，眷逮周委，炎光已盛，愿此胜宜，仰承
发止，已次新林，引迈务殷，无妨怡赏。三湘奧区，九疑
形胜，浮洲动浪，闻瞑鸥之旧说；安流洞浦，忆采若之
遗风。昔景伯出蕃，高风振古；叔英之部，清约见称。兄
政誉平宣，威和兼济。加以夏日奇云，秋江迥月，翰飞
纸落，理丰词富，赏末兴馀，时希逮，忆暌离方远，川涂
修旷。炎凉方改，愿加珍勖。绿字可传，白云终闲。心伤
泪洒，投笔无宣。